|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|

|  |
| --- |
|  |
|

|  |
| --- |
|  |
|

|  |  |
| --- | --- |
| **Съвет по международни счетоводни стандарти****Периодичен преглед** | IASB Logo |

 |  |
| **Февруари 2017 г.** |
|  |
|

|  |  |  |  |
| --- | --- | --- | --- |
|

|  |  |
| --- | --- |
| Настоящият бюлетин на Съвета по международни счетоводни стандарти (IASB) (”Съветът”) представя предварителните решения на Съвета. Окончателните решения на Съвета относно стандарти, изменения и разяснения се подлагат на официално гласуване, съгласно предвиденото в *Ръководството по регламентираната процедура* на Фондация МСФО (МСФО® Foundation) и Комитета по разясненията на МСФО.На 22 февруари 2017 г., сряда, и 23 февруари 2017 г., четвъртък, Съветът проведе публични заседания в офисите на Фондация МСФО в Лондон, Великобритания.Обсъжданите теми включваха:* [**Застрахователни договори**](#1)
* [**Финансови инструменти с характеристики на собствен капитал**](#2)
* [**Симетрични опции за предсрочно погасяване**](#3)
* [**Преглед след въвеждане на МСФО 13 *Оценяване по справедлива стойност***](#4)
* [**Дефиниция на бизнес**](#5)
* [**Изследователска програма**](#6)
* [**Дейности**](#7) **с регулирани цени**
* [***Концептуална рамка за финансово отчитане***](#8)
* [**Модификации и размяна на финансови пасиви**](#9)
* [**Въпроси, свързани с прилагането на МСФО—МСФО 9 Обезценка**](#10)
 |  |
| **Застрахователни договори (Документ по програмата 2)**На 22 февруари 2017 г. Съветът проведе заседание, за да обсъди констатациите от неотдавна извършения външен редакционен преглед на проект на МСФО 17 *Застрахователни договори* и въпроси, нуждаещи се от уточняване.***Промени в маржа на договорената услуга* (Документ по програмата 2A)**Съветът реши в порядък на работна хипотеза:1. *по отношение на договори, оценявани съгласно общия модел*—всички промени в приблизителните оценки на настоящата стойност на бъдещите парични потоци, произтичащи от нефинансови рискове, да се коригират за сметка на маржа на договорената услуга.
2. *по отношение на договори, оценявани съгласно подхода на променливото възнаграждение*— всички промени в приблизителните оценки на настоящата стойност на бъдещите парични потоци, които не са свързани със стоящите в основата позиции и които произтичат от нефинансови рискове, да се коригират за сметка на маржа на договорената услуга.
3. че промените в приблизителните оценки, коригирани за сметка на маржа на договорената услуга включват промените, пряко предизвикани от корекции, произтичащи от опита. Съществуват две изключения: (i) когато промяната се отнася до предявени искове, и (ii) когато увеличенията в приблизителните оценки надвишават балансовата стойност на маржа на договорената услуга или намаленията са отнесени към компонент на загуба.
4. да преработи дефиницията на корекция, произтичаща от опита, така че да изключи компоненти на инвестиции.
5. че размерът на маржа на договорената услуга по отношение на група застрахователни договори, признат в печалбата или загубата във всеки един период, се определя като балансовата стойност на маржа на договорената услуга се разпредели след като всички останали корекции в балансовата стойност на маржа на договорената услуга към началото на периода са вече направени.

Всичките дванадесетима членове на Съвета изразиха съгласие с тези решения.***Изключение с тесен обхват по отношение групирането на засегнато от регулации ценообразуване на застрахователни договори* (Документ по програмата 2Б)**Съветът реши в порядък на работна хипотеза, че предприятието следва да бъде освободено от изискването да разделя даден портфейл на групи договори — група, която е обременяваща в самото начало, група, за която не е вероятно в значителна степен да е обременяваща, и други договори—ако и само ако, прилагането на въпросното изискване би довело до това предприятието да разделя договорите в даден портфейл на такива групи поради наличието на специални ограничения в закон или нормативна разпоредба върху практическата възможност на предприятието да определя нива на цени или ползи, които да са различни в зависимост от определени характеристики на притежателя на полицата. Когато случаят е такъв, предприятието може да включи тези договори в една и съща група, като следва да оповести този факт. Това изключение не следва да се разпростира по аналогия спрямо други засегнати от регулации сделки и операции.Единадесет от дванадесетимата членове на Съвета изразиха съгласие, а един - несъгласие с това решение.***Отговор на външния редакционен преглед* (Документ по програмата 2В)**Всичките дванадесетима членове на Съвета изразиха съгласие с препоръките, съдържащи се в Документ по програмата 2В относно оставащите въпроси, нуждаещи се от уточняване. Членовете на Съвета не поставиха други теми, които да бъдат разгледани на бъдещо заседание.**Финансови инструменти с характеристики на собствен капитал (Документ по програмата 5)**На 22 февруари 2017 г. Съветът проведе заседание, за да обсъди две теми от изследователския проект, отнасящ се до финансовите инструменти с характеристики на собствен капитал.Съветът бе запознат с обобщение на проведените до момента дискусии (Документ по програмата 5A, който бе предоставен единствено с информационна цел). Не бяха взети никакви решения.Съветът обсъди:1. договорни условия и тяхното взаимодействие със законови и регулаторни изисквания; и
2. счетоводно отчитане в рамките на собствения капитал.

***Договорни условия* (Документ по програмата 5Б)**Съветът обсъди обхвата на договорните права и задължения, които предприятието трябва да вземе под внимание при прилагането на подход Гама спрямо даден финансови инструмент. Съветът реши в порядък на работна хипотеза:1. да изисква предприятието да прилага подход Гама спрямо договорните условия на даден финансов инструмент в съответствие с МСС 32 *Финансови инструменти: представяне* и МСФО 9 *Финансови инструменти.* Десет от дванадесетимата членове на Съвета изразиха съгласие, а двама - несъгласие с това решение.
2. да обмисли дали следва да предприеме мерки за адресиране на счетоводното отчитане на задължителни тръжни оферти, включително потенциални изисквания за оповестяване. Единадесет от дванадесетимата членове на Съвета изразиха съгласие, а един - несъгласие с това решение.
3. да не разглежда повторно КРМСФО 2 *Дялове на членове в кооперации и сходни инструменти,* при положение, че на Съвета не са известни някакви предизвикателства, свързани с неговото прилагане. Единадесет от дванадесетимата членове на Съвета изразиха съгласие, а един - несъгласие с това решение.

***Счетоводно отчитане в рамките на собствения капитал* (Документ по програмата 5В)**Съветът обсъди насоки за прилагане и илюстративни примери, които ще помогнат да се изясни как неговите решения относно подхода Гама ще се прилагат по отношение на счетоводното отчитане в рамките на собствения капитал. Дискусията се отнасяше до сделки и операции, които поставяха практически предизвикателства при прилагането на съществуващите в МСС 32 изисквания, включително пут опции, издадени върху собствения капитал на предприятието.Не бяха взети никакви решения.***Следващи етапи***На бъдещо свое заседание Съветът ще обсъди:1. прилагането на подхода Гама спрямо класифицирането на деривативи върху неконтролиращи участия с цена на упражняване, деноминирана в чуждестранна валута; и
2. обобщение на взаимодействието с други МСФО стандарти, разяснения на КРМСФО и *Концептуалната рамка за финансово отчитане*.

**Симетрични опции за предсрочно погасяване (Документ по програмата 3)**На 22 февруари 2017 г. Съветът проведе заседание и обсъди предстоящия да бъде издаден Проект за обсъждане относно класифицирането на инструменти, съдържащи симетрични опции за предсрочно погасяване, съгласно МСФО 9 *Финансови инструменти.* Съветът реши в порядък на работна хипотеза да предостави срок от 30 дни за представяне на коментари във връзка с изменението на МСФО 9.Всичките дванадесетима членове на Съвета изразиха съгласие с това решение.Всичките дванадесетима членове на Съвета потвърдиха, че са се уверили, че Съветът е изпълнил изискванията на регламентираната процедура във връзка с разработването на изменението и дадоха разрешение на екипа да пристъпи към процедурата по гласуване. Един от членовете на Съвета даде индикации, че е възможно да изрази несъгласие с предложеното изменение в МСФО 9.***Следващи етапи***Съветът очаква да публикува Проект за обсъждане във връзка с предложеното изменение на МСФО 9.**Преглед след въвеждане на МСФО 13 *Оценяване по справедлива стойност* (Документ по програмата 7)**На 22 февруари 2017 г. Съветът проведе заседание, за да обсъди срока за представяне на коментари във връзка с Искането за предоставяне на информация и стъпките от регламентираната процедура, следвани в течение на първата фаза на Прегледа след въвеждане на МСФО 13 *Оценяване по справедлива стойност*.Съветът реши:1. срокът за представяне на коментари във връзка с Искането за предоставяне на информация по повод Прегледа след въвеждане на МСФО 13 да е минимум 120 дни. Всичките дванадесетима членове на Съвета изразиха съгласие.
2. че се е уверил, че всички необходими за момента стъпки от регламентираната процедура във връзка с първата фаза на Прегледа след въвеждане на МСФО 13 са изпълнени. Всичките дванадесетима членове на Съвета изразиха съгласие.

***Следващи етапи***Съветът планира завършеното Искане за предоставяне на информация да е готово за публикация през май 2017 г.**Дефиниция на бизнес (Документ по програмата 13)**На 22 февруари 2017 г. Съветът проведе заседание, за да обсъди обобщение на коментарите, получени във връзка с предложението за изменение на МСФО 3 *Бизнес комбинации,* отнасящо се до дефиницията на бизнес. Предложенията бяха публикувани през юни 2016 година в Проект за обсъждане *Дефиниция на бизнес и счетоводно отчитане на преди това държани дялове* (предложени изменения в МСФО 3 и МСФО 11).От Съвета не бе поискано да взема решения.***Следващи етапи***На бъдещо свое заседание Съветът ще обсъди анализ на получените коментари.**Изследователска програма (Документ по програмата 8)**На 22 февруари 2017 г. Съветът проведе заседание, за да се запознае с актуална информация във връзка с изследователската си програма. Актуалната информация акцентира върху развития, настъпили след представената по време на заседанието на Съвета през октомври 2016 г. информация. Информация относно работната програма на Съвета по международни счетоводни стандарти (IASB), включително изследователската програма, е на разположение [**тук**](http://www.ifrs.org/Current-Projects/IASB-Projects/The-IASBs-Research-Programme/Pages/default.aspx).Съветът отбеляза, че:1. подновява работата си във връзка с проекта, посветен на „Репутация и обезценка”;
2. работата във връзка с проекта, посветен на бизнес комбинациите под общ контрол вероятно ще бъде подновена през второто тримесечие на 2017 г;
3. образователна сесия, посветена на динамичното управление на риска, е планирана за март 2017 година; и
4. през следващите няколко месеца екипът не очаква да започне работа по изследователски проекти, очакващи своя ред в рамките на изследователската програма.

От Съвета не бе поискано да взема решения.***Следващи етапи***Съветът трябва да получи следващата актуална информация във връзка с изследователската си програма след около три месеца.**Дейности с регулирани цени (Документ по програмата 9)**На 23 февруари 2017 г. Съветът проведе заседание, за да разгледа предложения за нов счетоводен модел по отношение на дейностите с регулирани цени. В образователна сесия по време на заседанието си от декември 2016 г. Съветът обсъди общ преглед на предложения модел и начина, по който опасенията, изказани от членове на Консултативния форум по счетоводни стандарти са адресирани в този модел.***Общ подход в модела* (Документ по програмата 9A)**Съветът проучи въпроса как принципът, предложен в този модел, както и общият подход, използва принципите, съдържащи се в МСФО 15 *Приходи от договори с клиенти* и разбирането на Съвета, изложено в проекта във връзка с *Концептуалната рамка*. Съветът реши в порядък на работна хипотеза, че екипът следва да продължи да разработва модела, използвайки общия подход. Съветът обаче поиска екипът да преработи анализа, описващ принципите, които подкрепят този подход.Единадесет от дванадесетимата членове на Съвета изразиха съгласие, а един - несъгласие с това решение.***Обхват на модела* (Документ по програмата 9Б)**Съветът реши в порядък на работна хипотеза, че критериите във връзка с обхвата по отношение на модела следва да се фокусират върху подлежащите на принудително изпълнение права и задължения, създадени чрез обща рамка на формално регулаторно ценообразуване (например, определяне на цени/ставки), но да изключват други характеристики на процеса по регулиране на цени, описани в документа. Вместо това, тези други характеристики ще бъдат използвани като индикатори за наличието и възможността за налагане на принудително изпълнение на регулаторните права и задължения.Десет от дванадесетимата членове на Съвета изразиха съгласие, а двама - несъгласие с това решение.***Признаване на регулаторни активи и регулаторни пасиви* (Документ по програмата 9В)**Съветът обсъди въпроса дали регулаторен актив или регулаторен пасив следва да бъде признаван единствено, когато:1. регулаторната корекция представлява право или задължение, произтичащо от степента, в която резултатите от дейността на предприятието надвишават или са надвишени от резултатите от представянето на клиентската база, т.е. степента, в която регулаторното споразумение вече не подлежи на изпълнение;
2. полученият в резултат регулаторен актив или регулаторен пасив не е вече признат като актив или пасив, прилагайки други МСФО стандарти; и
3. е много вероятно, че няма да има съществено сторниране в признатата кумулативна компенсация.

Съветът поиска анализът, подкрепящ критериите в подточки (а) и (б), да бъде прецизиран при преработката на описанието на принципите, подкрепящи общия подход. Съветът поиска също така критерият, отнасящ се до сторнирането в подточка (в), да бъде преразгледан в по-общия контекст на несигурността и нейния ефект върху признаването и оценяването.***Примери за илюстрация* (Документ по програмата 9Г)**Съветът разгледа пет числови примера, илюстриращи прилагането на критериите за признаване. От Съвета не бе поискано да взема решения във връзка с тези примери.***Следващи етапи***На бъдещо свое заседание Съветът планира да обсъди подробни анализи на оценяването, представянето и оповестяването в предложения модел.***Концептуална рамка за финансово отчитане („Концептуалната рамка”)* (Документ по програмата 10)**На 23 февруари 2017 г. Съветът проведе заседание, за да обсъди проекта във връзка с *Концептуалната рамка*, концентрирайки се върху приложение относно техниките за оценяване на базата на паричните потоци и върху незначителни коментари относно концепциите, подкрепящи дефинициите за активи и пасиви в Проекта за обсъждане от май 2015 г. *Концептуална рамка за финансово отчитане* („Проектът за обсъждане“). Освен това Съветът обсъди:1. прегледа за несъответствия между преработената *Концептуална рамка* и съществуващите МСФО стандарти;
2. оценяването на ефекта от преработената *Концептуална рамка*; и
3. стъпките от регламентираната процедура при разработване на преработената *Концептуална рамка*.

***Оценяване - Приложение A: техники за оценяване на базата на паричните потоци (Документ по програмата 10Б)***Съветът реши в порядък на работна хипотеза, че преработената *Концептуална рамка* ще включва основните положения от приложение, описващо техниките за оценяване на базата на паричните потоци.Всичките дванадесетима членове на Съвета изразиха съгласие с това решение.***Преглед на съществуващите стандарти за потенциални несъответствия с преработената Концептуална рамка (Документ по програмата 10В)***Съветът обсъди работата, идентифицираща несъответствия между преработената *Концептуална рамка* и съществуващите понастоящем стандарти.Не бяха взети никакви решения.***Ефект от преработената Концептуална рамка (Документ по програмата 10Г)***Съветът реши в порядък на работна хипотеза, че работата по оценяване на ефекта от преработената *Концептуална рамка* е достатъчна.Всичките дванадесетима членове на Съвета изразиха съгласие с това решение.***Незначителни коментари относно концепциите, подкрепящи дефинициите за активи и пасиви (Документ по програмата 10Д)***Съветът обсъди незначителните коментари, получени по повод концепциите, подкрепящи дефинициите на актив и пасив. Съветът отбеляза, че тези коментари или не пораждат предприемане на определени действия, или могат да бъдат адресирани при редактирането.Всичките дванадесетима членове на Съвета изразиха съгласие с това решение.***Обобщение на регламентираната процедура във връзка с Концептуалната рамка за финансово отчитане (Документ по програмата 10Е)***Съветът направи преглед на стъпките от регламентираната процедура, предприети до момента при разработването на *Концептуалната рамка* и разгледа критериите за представяне за повторно обсъждане, съдържащи се в *Ръководството по регламентираната процедура*.Всичките дванадесетима членове на Съвета потвърдиха, че са се уверили, че Съветът е изпълнил всички необходими до момента стъпки от регламентираната процедура във връзка с проекта и дадоха указания на екипа да пристъпи към процедурата по гласуване. Нито един от членовете на Съвета не показа намерение да изрази несъгласие с публикуването на преработената *Концептуална рамка*.Съветът реши в порядък на работна хипотеза, че Съветът и Комитетът по разясненията ще започнат да използват преработената *Концептуална рамка* веднага след издаването й. Всичките дванадесетима членове на Съвета изразиха съгласие с това решение.**Модификации и размяна на финансови пасиви (Документ по програмата 12A)**На 22 февруари 2017 г. Съветът проведе заседание, за да разгледа неокончателното решение на Комитета по разясненията на МСФО („Комитетът по разясненията“) да разработи проект на разяснение. Параграф 7.10 от *Ръководството по регламентираната процедура* на Фондация МСФО изисква Съветът да прецени дали следва да бъде публикуван проект на Разяснение. Проектът на разяснение би имал за цел да адресира модификации и размяна на финансови пасиви, оценени по амортизирана стойност, които не водят до отписване на финансовия пасив. По време на заседанието си през ноември 2016 година Комитетът по разясненията достигна до заключение, че изискванията в параграф Б5.4.6 от МСФО 9 *Финансови инструменти* са приложими по отношение на всички преразглеждания на приблизително оценените плащания и постъпления—включително промени в паричните потоци, произтичащи от модификации или размяна на финансови активи и финансови пасиви, които не водят до отписване на финансовия актив или финансовия пасив. Това заключение е в съответствие с дефиницията на амортизирана стойност в Приложение A към МСФО 9. Прилагайки параграф Б5.4.6, предприятието преизчислява амортизираната стойност на модифицирания финансов пасив, като дисконтира модифицираните договорни парични потоци, използвайки първоначалния ефективен лихвен процент. Предприятието признава всяка корекция на амортизираната стойност на финансовия пасив в печалбата или загубата като приход или разход към датата на модифицирането или размяната.Всичките дванадесетима членове на Съвета изразиха съгласие с направените от Комитета по разясненията технически заключения във връзка с този въпрос. Съветът обаче изрази опасения относно издаването на проект на Разяснение при тези обстоятелства. Съветът достигна до заключение, че принципите и изискванията в МСФО 9 предоставят адекватна база за предприятието, за да може то да отчита счетоводно модификации и размени на финансови пасиви. Съответно, един проект на Разяснение би бил използван основно като средство за открояване на счетоводното отчитане, което вече се изисква от МСФО 9. Съветът достигна до заключение, че в тази ситуация процес по изготвяне и въвеждане на стандарти не е необходим. Имайки все пак предвид важността на въпроса, следва да бъдат използвани други средства за открояване на съответното счетоводно отчитане.В резултат, Съветът се противопостави на издаването на проект на Разяснение. Всичките дванадесетима членове на Съвета изразиха съгласие с това решение.***Следващи етапи***Съветът препоръча Комитетът по разясненията да предложи решение във връзка с образователната програма, фокусиращо се върху този въпрос, което би пояснило счетоводното отчитане на модификации и размени на финансови пасиви, които не водят до отписване, прилагайки МСФО 9. Съветът ще разгледа и други начини за открояване на този въпрос – например, в рамките на уебкаст.**Въпроси, свързани с прилагането на МСФО—МСФО 9 Обезценка (Документ по програмата 12Б)**На 22 февруари 2017 г. Съветът проведе заседание, за да обсъди въпрос във връзка с прилагането, отнасящ се до изискването за обезценка в параграф Б5.5.40(в) от МСФО 9 *Финансови инструменти*. Параграфът се отнася до изискването, при определяне периода на експозиция към кредитен риск за определен вид финансови инструменти, като кредитни карти, да бъдат взети под внимание очакваните действия по управление на кредитния риск.Дискусията препотвърди приложимите изисквания в МСФО 9 и наблюденията, отбелязани по време на заседанията на Експертната група по въпросите на обезценката на финансови инструменти. Съветът бе информиран също така и за намерението на екипа да разработи при необходимост материали за обучение във връзка с този въпрос и други предизвикателства във връзка с прилагането на стандарта.От Съвета не бе поискано да взема решения.**Работна програма—прогнозни цели към 27 февруари 2017 година**Работната програма, отразяваща решенията, взети на това заседание е актуализирана на уебсайта на Съвета по международни счетоводни стандарти (IASB) на 27 февруари 2017 г. [**Вижте я тук**](http://www.ifrs.org/Current-Projects/IASB-Projects/Pages/IASB-Work-Plan.aspx). |

 |

 |

 |
| Моля отбележете, че информацията, публикувана в настоящия бюлетин произхожда от различни източници и е точна, доколкото това ни е известно. Съветът по международни счетоводни стандарти и Фондация МСФО обаче не носят отговорност за загуби, причинени на лице, което предприема действия или се въздържа от предприемането на действия, разчитайки на материалите в настоящата публикация, независимо дали тези загуби са причинени поради небрежност, или по друг начин. |

Copyright © МСФО FoundationISSN 1474-2675Авторски права© Фондация МСФОISSN 1474-2675 |